Naam bekend van bejaarde wat in aftree-oord vermoor is | Netwerk24
Deur Marietie Louw-Carstens 21 September 2020 22:48
Jakkie GroblerFoto: verskaf
Jakkie Grobler se lyk is Maandagoggend omstreeks 11:00 in haar huis in die Koraal-aftreeoord ontdek.
Die polisie sê in 'n mediaverklaring Grobler se moordenaar(s) word ingevolge die polisie se 72 uur-optredeplan gesoek.
"Die voorlopige polisieondersoek dui daarop dat die verdagte(s) die huis binnegegaan en Grobler ernstig aangerand het. Haar lyk is op haar bed gekry met oop wonde wat daarop dui dat sy met 'n stomp voorwerp geslaan is," sê brig. Motlafela Mojapelo, polisiewoordvoerder in Limpopo, in die verklaring.
Netwerk24 was op die toneel terwyl die polisie se forensiese eenheid Maandagaand die huis deursoek het.
Die nuus het soos 'n veldbrand versprei en inwoners van die oord is erg geskok. Grobler se selfoon en 'n skootrekenaar is geroof.
Lt.Gen. Nneke Ledwaba het die "gruwelike misdaad op 'n weerlose gemeenskapslid" veroordeel en opdrag gegee dat die polisie alle beskikbare hulpbronne inspan om die moordenaar(s) binne 72 uur vas te trek.
Lizette Deacon (55) en haar ma, Hettie (79), is minder as twee weke gelede ook in Polokwane vermoor. Die Deacons is op 10 September uit hul meenthuis in Welgelegen ontvoer en vermoor.
Vier verdagtes, insluitende die huiswerker van die Deacons, het Maandag in die landdroshof in Polokwane verskyn en bly in aanhouding.